Vyhodnotenie činnosti Centra UNIDO v Bratislave (ITPO)
2000 – 2002 a návrh koncepcie ďalšej spolupráce SR s UNIDO do roku 2005.

A/ 	Vyhodnotenie činnosti Centra UNIDO v Bratislave
    	(ITPO - Investment and Technology Promotion Office) v Bratislave
    	za obdobie 2000 - 2002
	V zmysle čl. 5 "Dohody medzi Organizáciou Spojených národov pre priemyselný rozvoj (UNIDO) a vládou Slovenskej republiky vo veci zriadenia Centra UNIDO v Bratislave" (ďalej ITPO) zo dňa 25. júna 1999 bolo uskutočnené v období máj-jún 2002 spoločné hodnotenie činnosti  ITPO/UNIDO  v  Bratislave za  predchádzajúce   3-ročné   obdobie  zástupcom UNIDO (Donatella Magliani - senior evaluation officer UNIDO Evaluation Branch) a zástupcom vlády SR (Marián Vitkovič - riaditeľ odboru podnikateľského prostredia sekcie stratégie Ministerstva hospodárstva  SR).
	Predmetné hodnotenie, jeho zameranie, štruktúra, spôsob formulácie výsledkov, ich prezentácie a stupňa využiteľnosti sú výrazne limitované tzv. "Terms od Reference", ktoré sú  regulatívom UNIDO. Záverečná  "Hodnotiaca správa" evaluácie ITPO/UNIDO Bratislava je, napriek svojej rozsiahlosti (spolu s Prílohami viac ako 70 strán) v zásade najmä hodnotením činnosti ITPO/UNIDO Bratislava a jeho celkovej doterajšej a potencionálnej relevancie v hospodársko-inštitucionálnom prostredí SR najmä z aspektov skúseností a zovšeobecňovanej činnosti celej siete ITPO/UNIDO v celosvetovom meradle (súčasnosti 12 ITPO s perspektívou rozšírenia o ďalšie 2-3 v krátkej budúcnosti) a jej doterajších výsledkov. 
	Správa bola prezentovaná na spoločnom  rokovaní zástupcov UNIDO, ITPO Bratislava, SM SR pri OSN Viedeň a MH SR  dňa  27. 6. 2002  vo Viedni. Slovenská strana v priebehu hodnotenia aj viackrát predtým zástupcom UNIDO tlmočila názor, že súčasná metodológia UNIDO pre hodnotenie činnosti ITPO a jej relevantných výsledkov pre donorské krajiny (teda aj SR) je kvalitatívne, kvantitatívne a štrukturálne nedostatočná a vágna, obsahuje frekventovane rôzne kategórie s nejasnou formuláciou a vzťahom k interpretácii v zmysle štandardne používaných (OECD, MMF, EK, BIS, SB, EBRD a pod....) ekonomicko-finančných a účtovných kritérií pre vykazovanie investícií, a ako taká vcelku neumožňuje rigorózne hodnotenie pozitív a negatív výsledkov činnosti inštitúcie typu ITPO v hostiteľskej krajine. Vysvetlenia predstaviteľov UNIDO a ich prísľub prehodnotenia metodológie je nad rámec predmetného hodnotenia.
	Základným výsledkom spoločného hodnotenia je konštatovanie, že projekt typu ITPO je v zásade relevantný ako osobitný nástroj hospodárskej politiky zameraný na stimuláciu niektorých presne špecifikovaných a jasne strategicky formulovaných aktivít v oblasti prílevu investícií do SR (najmä do sektora spracovateľského priemyslu, priemyselného výskumu a vývoja), transferu technológií a exportu technologických celkov, resp. komplexných technologicko-projektových riešení smerom k potenciálu budovania systémovej infraštruktúry rozvojových a tranzitívnych ekonomík. Istý potenciál, i keď nie prvoplánový, je v stimulácii všeobecnej obchodnej výmeny a subkontraktácie. Pri tom všetkom je "vkladom"  zo strany UNIDO najmä prístup k systémovým riešeniam štandardizácie projektovej dokumentácie pre sieť UNIDO Exchange všeobecne, resp. pre špecifickú prezentáciu v rámci jednotlivých delegátskych programov v krajinách, kde existujú sesterské inštitúcie ITPO, ďalej možnosť vstupu do výmenných databáz prezentácie technológií, ponuky technologických expertov z domácich inštitúcií a participácia na ďalších moduloch spolupráce v rámci IDB a UNIDO, pokiaľ existujú identifikovateľné synergie pri predmetnom projekte.  Sieť  ITPO v súčasnej konkrétnej podobe predstavuje pomerne rôznorodý komplex s rôznou intenzitou vnútornej spolupráce, kde sú krajiny s tradičným investično-exportným zameraním (Japonsko), krajiny s expanziou teritoriálne špecifikovanou (Francúzsko, Taliansko,  Belgicko,  - vzťahy k oblasti Stredozemného mora a bývalým kolóniám),  krajiny vhodné pre a sľubujúce si prílev   investícií   (Čína,  RF,  Brazília,  Poľsko),    ďalej Kórea, Grécko  a  Bahrajn.     
ITPO v Slovenskej republike je v tomto súbore pomerne unikátnym zjavom a bez diskusií predstavuje s ohľadom na štruktúru a súčasný stav ekonomiky SR pomerne kontroverzný prvok z aspektu efektívnosti jeho činnosti (reálnej a potencionálnej),  ako aj z aspektu efektívnosti   realizovaných  nákladov   (za  roky 2000 - 2002 cca 37 - 38 miliónov Sk, t. j. 789 800 USD, pričom takmer 58 % predstavovali osobné náklady - mzdy pre 6 zamestnancov).
	Samotné  hodnotenie  v  teréne  bolo  realizované   v  dňoch 23. - 24. 5. 2002 a 28. - 30. 5. 2002, pričom obaja hodnotitelia osobne navštívili nasledujúce štátne orgány, inštitúcie reprezentujúce podnikateľskú sféru, verejno-súkromné inštitúcie, výskumné organizácie a samotné podnikateľské subjekty, ktoré boli objektom aktivity ITPO v rokoch 2000 – 2002, resp. ich činnosť sa dotýka nejakým spôsobom existencie a činnosti ITPO/UNIDO Bratislava :
-	MH SR (p. Pánik, p. Prnová), MZV SR (p. Šeptáková), SARIO, š. p. o. (p. Hudcovičová, p.  Kozár), NARMSP (p. Majtán);
-	SOPK (p. Berith), Zväz priemyselných podnikateľov SR (p. Bojda, p. Némes), EXIM Banka (p. Bilkovičová, p. Žvaková);
-	BIC Group Bratislava (p. Strelecký);
-	Mestský úrad Banská Bystrica (p. Máša);
-	VÚCHT Bratislava (p. Petro);
-	Benefit Finance Bratislava (p. Čechovič, p. Hlavačka);
-	Kovohuty Dolný Kubín (p. Oparty), Tesla Liptovský Hrádok (p. Mišík, p. Seko, p. Šimovček), Microstep - MIS (p. Lizuch), Chemes Humenné (p. Chvostaľ, p. Lelko), UNIOL  Vranov  nad  Topľou (p. Tarkanič),  ŽOS  Zvolen  (p. Pospíšil),  LDC  Zvolen  (p. Lahký), Lesnícky výskumný ústav Banská Štiavnica (p. Novotný),  BEZ Transformátory Bratislava (p. Porubenská), Istrochem Bratislava (p. Čentík, p. Šottník);
-	UNDP Bratislava (p. Slay - inštitúcia OSN) a Slovenské centrum čistejšej produkcie Bratislava (p. Fecková - ďalší  program UNIDO).
	Návrh zoznamu navštívených inštitúcií a podnikateľských subjektov bol pôvodne zostavený ITPO a odsúhlasený s malými zmenami hodnotiteľmi. Okrem uvedeného boli uskutočnené pohovory a konzultácie i s každým zamestnancom ITPO Bratislava.
	Poznatky získané z uvedených návštev možno zhrnúť nasledovne :
-	žiadny z navštívených a konzultovaných subjektov nespochybnil úlohu a potenciál, t. j. relevanciu ITPO/UNIDO pre SR;
-	doterajšia spolupráca s ITPO/UNIDO v rokoch 2000-2002 bola hodnotená pozitívne a konkrétne výsledky z nej sú v niektorých prípadoch očakávané v budúcnosti;
-	na druhej strane však je úplne jednoznačné, že samotnou aktivitou ITPO/UNIDO Bratislava v rokoch 2000-2002 nebol doteraz (koniec mája 2002) ukončený s reálnym výsledkom (t. j. vstup investora, už fungujúca obchodná a výrobná kooperácia, fungujúci výskumno-vývojový projekt, investícia subjektu zo SR v zahraničí a pod.) prakticky žiaden projekt. Určitú výnimku predstavujú nasledovné projekty, ktoré boli rozpracované už v čase vzniku ITPO:
a)	naviazanie kooperácie (dodávky výrobkov) spoločnosti Galko Závažná Poruba pre spoločnosť  MECOM  (Belgicko) v celkovo predpokladanej hodnote (2001-2002) - 2,8 mil. Sk - táto kooperácia bola uskutočnená cez Subkontraktačnú burzu Slovenska (SBS) ktorú prevádzkuje NARMSP za pomoci PHARE - financovania a know-how UNIDO - ale už od roku  1994, t. j. ide o aktivitu UNIDO etablovanú v zmysle spolupráce UNIDO-SR dávno pred vznikom ITPO/UNIDO Bratislava;
b)	záverečná fáza úvodnej fázy projektu z oblastí biotechnológií - projekt INSECTA Ltd. Londýn, konkrétne - produkcia  sterilných  exemplárov nebezpečných druhov hmyzu v SR (Zvolen) pre ich použitie v teritóriách s výskytom týchto človeku a poľnohospodárskym zvieratám a kultúram škodlivých druhov. Tu je potrebné poznamenať, že Lesnícky výskumný ústav už od začiatku 90 - rokov vyvíjal predmetnú technológiu a know-how a spolupracoval s organizáciami OSN vo Viedni (napr. IEA), ITPO Bratislava sprostredkovalo v  záverečnej fáze prostredníctvom Benefit  Finance  BA  potencionálnych investorov v celkovom objeme 1 mil. USD  (47 mil. Sk) pre  úvodnú fázu projektu, do ktorého pred časom vstúpila spoločnosť INSECTA Ltd. Londýn s tým, že táto pilotná fáza by mala byť kontrahovaná v období jún-júl 2002 a v prípade jej úspechu by sa mohol ďalej projekt výrazne navýšiť až na celkovú hodnotu produkcie 20 mil. USD;
-	v  súvislosti s práve uvedeným je potrebné poznamenať, že viaceré kontakty (min.50% prípadov) s rôznymi iniciatívami UNIDO boli zo strany navštívených inštitúcií  a podnikov nadviazané ešte pred vznikom ITPO/UNIDO Bratislava,	
	Možno konštatovať, že zo strany ITPO/UNIDO Bratislava je vykazovaná extrémna diskrepancia medzi reálnymi prínosmi jeho činnosti vo výkazoch o činnosti a realitou v praxi u jednotlivých podnikateľských subjektov. Z 3 kategórií (v zmysle metodológie UNIDO) vykazovaných typov investičných projektov (identifikované-67 za roky 2000-2002, promotované -73 a v realizácii "under implementation"-UI 5)  má z rigorózneho ekonomického hľadiska  zmysel len hodnotenie poslednej kategórie ("UI"). K tomu je potrebné uviesť nasledovné skutočnosti :
1.	projekt "UNIOL Vranov nad Topľou" administrovaný od roku 2000 - hľadanie spoluinvestora pre nový závod modernej výroby dlhých tehál - bol nájdený potencionálny investor - spoločnosť SABO, S. A. (Grécko). V zmysle informácií z návštevy UNIOL-u, avšak bolo možné zo strany SABO vstúpiť do projektu vkladom technológie,  pričom finančná stránka projektu - cca 500 mil. Sk je stále úplne nepokrytá. Prezentácia projektu na UNIDO vo Viedni s oslovením BANK AUSTRIA ako prípadného projekt úverujúceho subjektu nebola správnou stratégiou, keďže silné rakúske skupiny (Wienerberger) prítomné v slovenskom priemysle výroby stavebných hmôt by takýto konkurenčný projekt zrejme úspešne znemožnili;  pozoruhodné je, že spoločnosť UNIOL, s. r. o. je od januára 2002 v konkurze (v zmysle aktuálneho výpisu z OR);
2.	"EMINENCE France" - záujem podnikateľskej skupiny z Francúzska  o kooperačnú výrobu v textilnom a odevnom priemysle v SR ("práca vo mzde") stroskotal nateraz na komplikáciách v rokovaniach s vlastníkmi, správcami konkurzných podstát, resp. štátnymi orgánmi (daňové úrady a pod....) pri snahe nájsť transparentných partnerov spomedzi nateraz nevyužívaných textilných a odevných podnikov (investície typu "brownfield");
3.	ŽOS Zvolen - projekt prezentovaný i prostredníctvom delegátskeho programu v Japonsku - hľadanie partnera pre modernizáciu železničných vozňov a lokomotív, v súčasnosti stále žiaden ohlas podľa informácie podnikového manažmentu (p. Pospíšil) ;
4.	INSECTA Ltd. Londýn - projekt v stave uvedenom vyššie pod písmenom b) ;
5.	MECOM (Belgicko) - Galko Závažná Poruba - projekt uvedený vyššie pod písmenom a) - jediný do konca mája 2002 reálne realizovaný a funkčný projekt s podstatným prispením SBS;
6.	Tesla Stropkov - projekt identifikovaný cez UNIDO Network - partner  Bharti Telecom India Ltd. - výroba telekomunikačných zariadení  - súčasný stav implementácie nie je jasný.
	
	Manažment ITPO/UNIDO uviedol v "Podkladoch pre evaluáciu 2000-2002" (materiál "Review of Prepared Documents for Evaluation 2000-2002")  poskytnutých obom hodnotiteľom súhrnne 145 projektov, z toho 5 v kategórii "under implementation", pričom odhadovaná úroveň  "investícií" po realizácii jednotlivých projektov (z rôznych kategórií) rozpracovaných za predmetné obdobie (2000-2002) by mala dosiahnuť  243,114 - 250,114 mil. USD (t. j. cca 11,5 mld. Sk) !  V konfrontácii s realitou ide o absolútnu dezinterpretáciu výkladu pojmov "investičný projekt", "investície", a pod.... a o plne obsoletné čísla.  Ak uznáme aj projekt "INSECTA" za realizovaný v čase do času hodnotenia (čo je otázne), potom je celkový objem reálneho výsledku aktivít ITPO/UNIDO Bratislava maximálne v rovine projektu MECOM - Galko (2,8 mil. Sk dodávok a INSECTA (uvádzací projekt cca 50 mil. Sk produkcie, ak úspešné zavŕšenie financovania), čo je výsledok, ktorý sa len ťažko dá hodnotiť pozitívne.
	
	Záverom tohto hodnotenia praktických výsledkov činnosti ITPO/UNIDO  je potrebné taktiež uviesť, že nie je užitočné  komentovať ostatné propagačno-formálne aktivity  (s ťažko definovateľnými účinkami)  resp. veľmi nedostatočnú činnosť, vlastne bez výsledkov.  V oblasti prezentácie možností technologickej výmeny, zapojenia existujúcich početných inštitúcií aplikovaného priemyselného výskumu a vývoja do oblasti technologickej výmeny a zoznamu expertov pre aktivity UNIDO, atď. i napriek tomu, že v materiáloch ITPO/UNIDO sú najrôznejšie formálno-prezentačné aktivity detailne zaznamenávané a prezentované ako "reálna" činnosť.
	V zmysle  uvedeného je možno sformulovať nasledujúce závery a odporúčania ako výsledok predmetného hodnotenia s ohľadom na primárne záujmy, potreby a očakávania slovenskej strany - v neposlednom rade teda strany financujúcej :
1.	Činnosť ITPO/UNIDO Bratislava  v rokoch 2000-2002 nesplnila očakávania a hospodárskopolitické potreby SR. Príčiny sú viaceré, predovšetkým však :
i/	text a dikcia uzavretej "Dohody" z roku 1999 je asymetrická a prenáša všetky rozhodujúce kompetencie priamo či implicitne do pôsobnosti orgánov UNIDO. Manažment ITPO/UNIDO je menovaný, kontrahovaný s možnosťou predĺženia zmluvy s UNIDO-m,  jeho reportovanie a hodnotenie je priamo v kompetencii UNIDO. V tejto súvislosti je počas obdobia 2000-2002 riaditeľom ITPO/UNIDO  frekventovane opakované zdôrazňovanie nedostatočnej komunikácie, či "usmerňovania" činnosti ITPO/UNIDO Bratislava zo strany ústredných orgánov vlády a štátnej správy v SR (MZV SR, MH SR, SARIO, ...)  úplne bezobsažnou a nerelevantnou argumentáciou;
ii/	pomerne krátke obdobie doterajšej existencie ITPO/UNIDO Bratislava, ktoré je do istej miery argumentom pre relativizáciu nespokojnosti s výsledkami jeho doterajšej činnosti, často anotovaným zo strany UNIDO ako skúsenosť s ostatnými ITPO v iných krajinách, nemôže prekryť závažné riadiace, implementačné a operatívne nedostatky v doterajšom období, a ani skutočnosť, že výrazne neuspokojivé výsledky sú vo významnej miere dôsledkom absencie jasnej a odborne relevantnej rámcovej stratégie činnosti ITPO/UNIDO Bratislava od jej samotného začiatku;
iii/	izolácia statusu zamestnancov/manažmentu ITPO/UNIDO Bratislava od reality a možnosti spoluriadenia zo strany relevantných inštitúcií vládnej hospodárskej politiky v SR ako v donorskej krajine celého projektu je úplne neadekvátne, vedie ku kompetenčnej nejasnosti a  neefektívnosti  činnosti tejto inštitúcie:

V zmysle vyššie uvedeného je súčasná "Dohoda" nevýhodná pre SR a jednoznačne ju  odporúčame  vypovedať;
2.	ITPO/UNIDO ako forma inštitúcie by mala významné relevancie i v podmienkach SR, avšak po naplnení  nasledovných podmienok :
a)	vyjednaní s UNIDO-m jednoznačne symetrických a rovnocenných podmienok v texte novej "Dohody", a následnom pokračovaní činnosti ITPO/UNIDO Bratislava na najbližšie 2 roky (2003-2004) s výrazne nižším finančným príspevkom SR (maximálne do 50 % súčasnej úrovne);
b)	jasnom určení priamo kompetentného ústredného orgánu štátnej správy a jeho organizačného útvaru (-ov) zodpovedných pre monitorovanie, kontrolu a odborné spoluriadenie činnosti ITPO/UNIDO - ideálne by mohlo ísť o spoločný pravidelný orgán - komisiu - zo zástupcov sekcie stratégie, sekcie priemyslu a sekcie mnohostrannej obchodnej spolupráce,  vyhodnocujúcu v štvrťročných intervaloch všetky dôležité aspekty strategického a operačného charakteru v činnosti ITPO/UNIDO, informujúcu príslušné útvary MZV a  prostredníctvom SM SR pri OSN vo Viedni navrhujúcu Sekretariátu UNIDO a príslušným  orgánom  (ITPO Branch)  realizácie  najdôležitejších  potrebných zmien, vrátane personálnych;
c)	 zreálnení a znížení osobných nákladov v ITPO/UNIDO a prípadnom zvýšení počtu zamestnancov s ohľadom na relevantnosť zvýšenej regionálnej aktivity a prezentácie ITPO/UNIDO  v  regiónoch SR  s cieľom podstatne zintenzívniť aktivity stimulujúce a identifikujúce potenciál ZI tak v "greenfield" ako i "brownfield" ponímaní, generujúce zamestnanosť, synergie existujúceho technologického a ľudského potenciálu bez zbytočného formalizovania v jasne definovanej súčinnosti a komplementarite  (vymedzenej i formálnou zmluvou) so SARIO, š. p. o. ;
d)	presnom definovaní kvalifikačných predpokladov pre manažment/zamestnancov ITPO/UNIDO v zmysle rigorózneho ekonomického, resp. právneho vzdelania, čo nebol, bohužiaľ, prípad súčasného riaditeľa ITPO/UNIDO Bratislava s celkom pochopiteľnými dôsledkami na efektivitu celej doterajšej činnosti;
e)	v prípade novej vyhovujúcej  "Dohody UNIDO a vlády SR vo veci ITPO/UNIDO Bratislava"  bezpodmienečne v  krátkom  čase  po "reštartovaní"  projektu  spracovať v spolupráci s vyššie uvedenou "komisiou" a Sekretariátom UNIDO záväzné stratégie činnosti na roky  2003-2004  s jasnými kritériami hodnotenia  úspešnosti,  efektivity a váhy jednotlivých faktorov pre vyhodnocovanie týchto v činnosti ITPO/UNIDO Bratislava;
f)	predmetné rokovania medzi kompetentnými orgánmi vlády SR a Sekretariátom UNIDO ohľadom novej "Dohody" je potrebné začať od augusta 2002 (okamžite po vypovedaní súčasnej "Dohody") a ukončiť do konca novembra 2002 tak, aby činnosť ITPO/UNIDO  mohla s výrazne zvýšenou efektivitou pokračovať od 1. 1. 2003,
g)	činnosť ITPO zamerať hlavne na oblasť transferu technológií, podpory priemyselného výskumu a vývoja a podpory exportu slovenských technologických celkov, resp. komplexných technologicko-projektových riešení.

B/ 	Návrh koncepcie ďalšej spolupráce SR s UNIDO do roku 2005

      Návrh koncepcie ďalšej spolupráce SR s UNIDO do roku 2005 vychádza z najnovších programových dokumentov UNIDO, prijatých na 9. Generálnej konferencii v decembri 2001 a zohľadňuje naďalej platné systémové a vecné zámery predchádzajúcej koncepcie, ktoré v súlade s potrebami hospodárstva Slovenska dopĺňa o prieskumom získané ďalšie, aktuálne námety. 

Najnovšie programové dokumenty UNIDO členia budúce aktivity na:
•	posilňovanie priemyselných kapacít a 
•	čistejší, trvalo udržateľný priemyselný rozvoj.

      Pri zachovaní univerzálneho charakteru a poslania UNIDO, geografické, sektorové a tematické zameranie jeho aktivít má byť realizované s dôrazom na:

-  služby najmenej rozvinutým krajinám, zvlášť Afriky, so zvláštnou pozornosťou 
    na regionálnu a subregionálnu úroveň,

-  služby na podporu odvetví, založených na poľnohospodárstve a ich integrácia   
   prostredníctvom subsektorových väzieb do národných priemyselných štruktúr,

-  služby na podporu malých a stredných podnikov a ich integrácia do národných      
    priemyselných štruktúr.

      Pôsobenie organizácie má smerovať tiež do rozvojových krajín so strednou príjmovou úrovňou a do krajín s tranzitívnou ekonomikou, a to navyše, nie však na úkor krajín Afriky. Zdôrazňuje sa aj podpora spolupráce JUH – JUH, pri zohľadnení záujmov všetkých zúčastnených strán. Dynamika medzinárodného rozvoja vyžaduje prispôsobovať sa meniacim potrebám priemyselného rozvoja rozvojových krajín (zvlášť najmenej rozvinutých krajín) a krajín s tranzitívnou ekonomikou. Technická spolupráca má napomáhať týmto krajinám prekonávať technické bariéry obchodu. 

      V zmysle vyššie uvedených princípov sa má pri realizácii pracovného programu UNIDO v období do roku 2005 venovať zvláštna pozornosť:

•	pri posilňovaní priemyselných kapacít:
-	pomáhať udržaniu a posilneniu sektorových aktivít a priorít
-	pomáhať rozvojovým krajinám a krajinám s tranzitívnou ekonomikou vybudovať inštitucionálne kapacity, najmä určené k príprave a aplikácii technických predpisov, štandardov a procedúr posudzovania zhody, k zlepšeniu ich prístupu na trh a podpore rýchlej a plnej integrácie do multilaterálneho obchodného systému,
-	podporovať transfer investícií a technológií a usilovať sa o sektorovú interakciu so súkromným sektorom a medziregionálnu spoluprácu,
-	prispievať k rozvoju malých a stredných podnikov, podporných politík, programov a inštitúcií so zvláštnym zreteľom na rozvoj podnikania na vidieku a podnikania žien (najmä v najchudobnejších krajinách),
-	podporovať spoluprácu JUH – JUH,
-	podporovať transfer technológií k zvýšeniu produktivity, konkurenčnej schopnosti a kvality priemyselnej základne všetkých rozvojových regiónov, predovšetkým v oblastiach agrotechnológií, nových informačných a komunikačných technológií a biotechnológií,
-	rozšíriť aktivity Technology Foresight (program prienikových technológií) na všetky regióny s prihliadnutím na skúsenosti krajín Latinskej Ameriky, strednej a východnej Európy a krajín SNŠ,

•	pri čistejšom a trvalo udržateľnom priemyselnom rozvoji
-	aktívne spolupracovať s UNIDO v oblasti „Environmental Industries“ v nadväznosti   na medzinárodnú konferenciu International Forum on Strategies and Priorities for Environmental Industries“ (12.-14.06.2002 v Bratislave),
-	rozvíjať ďalšie aktivity čistejšej produkcie, zvlášť v agropriemyselnom sektore, sústredené okolo UNIDO/UNEP (Program OSN pre životné prostredie) Národné centrá čistejšej produkcie, so zameraním na špecifické subsektory vrátane riadenia priemyselných odpadov a znečisťovania,
-	naďalej sa zameriavať na programy pomoci v politike redukcie skleníkového plynu a zvyšovania energetickej výkonnosti, ako i na obnoviteľné a alternatívne zdroje energie, zvlášť v najmenej rozvinutých krajinách a v krajinách s tranzitívnou ekonomikou,
-	podporovať programy stratégií a technológií ekologicky udržateľného priemyselného rozvoja v agropriemyselných sektoroch, najmä v textilnom, kožiarskom, potravinárskom a drevospracujúcom priemysle,
-	pomáhať členským krajinám v otázkach stratégií a technológií trvalo udržateľného priemyselného rozvoja, v zavádzaní medzinárodných nástrojov, ako sú Štokholmská konvencia, Kjótsky protokol, Kartágenský protokol, o. i. cez environmentálne normy a štandardy,
-	klásť špeciálny dôraz iniciatívam, v koordinácii s ďalšími príslušnými účastníkmi, umožňovať najchudobnejším krajinám prístup k moderným a výkonným energetickým službám, s cieľom prispievať k dosiahnutiu medzinárodných rozvojových zámerov
-	pokračovať v spolupráci s GEF (Global Environment Facility) a poskytovať služby členským krajinám v tejto oblasti, kde má UNIDO komparatívne výhody,
-	vykonávať činnosti na ukončenie využívania materiálov pohlcujúcich ozón, v zmysle Montrealského protokolu.

      V rámci oboch oblastí je potrebné zabezpečiť efektívne a výsledkovo orientované analytické činnosti, s jasnými cieľmi, poskytujúce analytické základy pre aktivity technickej spolupráce. V širších súvislostiach globálneho rozvoja je potrebné využívať a podporovať tieto aktivity ako dôležitý nástroj na zdokonalenie programovaných činností a posilňovať spoločné chápanie príspevkov priemyslu k odstraňovaniu chudoby a k napojeniu národných ekonomík do globálneho hospodárstva. 

      Z koncepcie rozvoja spolupráce SR s UNIDO na obdobie rokov 1998 – 2001 zostávajú aj do roku 2005 naďalej v platnosti nasledovné systémové a vecné zámery:

a/ prispievať k realizácii hlavných cieľov UNIDO v súlade s novoformulovanými prioritnými   
    oblasťami spolupráce z hľadiska vecného i teritoriálneho a v súlade s potrebami SR,

b/ spoluprácu smerovať k zintenzívneniu obchodných vzťahov, širšiemu zapojeniu  
    slovenských firiem do projektov UNIDO určených na pomoc rozvojovým krajinám,   
    využitiu skúseností z už realizovaných programov spolupráce,

c/ SR má záujem o podporu projektov malého a stredného podnikania v SR v oblastiach 
    zavádzania investícií, nových technológií a ochrany životného prostredia, v rámci čoho 
    bude podporovať aktivity Slovenského centra čistejšej produkcie,

d/ SR bude podporovať účasť expertov, občanov SR na realizácii projektov UNIDO, ako 
     i ich zastúpenie v aparáte UNIDO,

e/  podporovať zapojenie slovenských podnikateľských subjektov do rozvojových  
     programov UNIDO. 

      Vysoko aktuálnymi zostávajú aj úlohy, ktoré sa predpokladalo zabezpečovať prostredníctvom Centra UNIDO v Bratislave (ITPO), predovšetkým:

a/ získavanie nových trhov pre slovenské výrobky a služby,
b/ umiestňovanie prebytočných technológií a zariadení na týchto trhoch, vrátane servisu,
c/ vývoz stavebných kapacít ,
d/ predaj know – how, licencií a iného duševného vlastníctva,
e/ vývoz slovenského kapitálu (napr. formou vytvárania spoločných podnikov),
f/ účasť slovenských subjektov na geologickom, hydrogeologickom prieskume, pri  
   výstavbe ťažobných, úpravárenských kapacít a vodných diel,
g/ vykonávanie strategického marketingového prieskumu pre SR,
h/ analýza investičných príležitostí a zámerov za pomoci softvéru UNIDO a zapojenie   
    slovenských podnikateľských subjektov do konkrétnych projektov UNIDO.

Z hľadiska vecného ide o orientáciu spolupráce na oblasti:

i/  strojárstva: poľnohospodárska technika, zdravotnícka technika, dieselové motory, lodná  
    doprava a využitie kapacít výskumných ústavov,
j/  chemického priemyslu: výroba a aplikácie prostriedkov na ochranu rastlín, umelé  
    hnojivá a využitie výskumnej a vzdelávacej základne, výrobky gumárenského priemyslu,
k/  poľnohospodárstva a potravinárskeho priemyslu,
l/  spotrebného priemyslu: potenciál sklárskeho priemyslu a výskumno-vývojová základňa,
m/ drevárskeho priemyslu: poradenstvo pri spracovaní dreva v súlade s trvalo udržateľným 
     rastom,
n/ stavebnej výroby a stavebných látok ,
o/ malého a stredného podnikania: budovanie poradenských informačných sietí.     

      Na základe prieskumu, uskutočneného v rámci aktualizácie koncepcie, možno návrhy na spoluprácu doplniť o nasledovné námety:

a/  budovanie inštitucionálnych kapacít, ktoré budú určené na prípravu a aplikáciu 
     technických predpisov, štandardov a procedúr posudzovania zhody, umožňujúcich 
     zlepšenie prístupu podnikateľských subjektov na trh a integráciu do multilaterálneho 
     obchodného systému v spolupráci s Úradom pre normalizáciu, metrológiu 
     a skúšobníctvo SR a Úradom priemyselného vlastníctva SR,

b/  podpora transferu investícií a nových technológií v oblasti výstavby a rozvoja 
     železničných tratí (stavba a renovácia železničných zvrškov, dodávky a modernizácia 
     lokomotív a vozňov a pod.), výstavba energetických zariadení, čističiek odpadových 
     vôd, technické zariadenia využiteľné pri prírodných katastrofách, odmínovacie 
     zariadenia,

c/ podpora programov ekologicky udržateľného priemyselného rozvoja 
    v agropriemyselných sektoroch, najmä v textilnom, kožiarskom a drevospracujúcom 
    priemysle,

d/  zapojenie SR do prienikových technologických programov (Foresight Technology 
     Programmes),

e/  zapojenie do programov energetickej efektívnosti na dosiahnutie zlepšenia bezpečnosti 
     energetického zásobovania a znižovania produkcie skleníkových plynov,

f/  pomoc pri vypracovaní štátnej stratégie obnoviteľných zdrojov (biomasa, solárna 
    energia) a technologická pomoc v tejto oblasti,

g/   pomoc krajinám Strednej Ázie v oblastiach:
-	strojárskych technológií a zariadení
-	rozvoja technológií ťažby, spracovania, skladovania ropy a plynu
-	rozvoja technológií závlahových systémov s úsporou vody
-	výroby pákových vodovodných batérií, plastových potrubí a tvaroviek, čistiarní a úpravní vody pre textilný, kožiarsky, potravinársky priemysel
-	rozvoja malého a stredného podnikania,

h/    pomoc poľnohospodárstvu rozvojových krajín a tranzitívnych ekonomík, v oblastiach:
-	budovania inštitucionálnych kapacít pre skúšanie a kontrolu pesticídov, s využitím slovenských odborníkov (Ústredný kontrolný a skúšobný ústav poľnohospodársky)
-	hnojív – prípravy a aplikácie noriem, kontroly dodržiavania a vzdelávanie
-	semenárstva, lesných reprodukčných materiálov
-	rozvoja podnikania na vidieku, uplatňovania skúseností slovenských malých a stredných podnikov v poľnohospodárstve a potravinárstve
-	účasti slovenských odborníkov v mnohostranných konzultáciách, školeniach, technických a monitorovacích misiách, o ktoré žiadajú členské rozvojové krajiny UNIDO.   

Organizačno–technické zabezpečenie spolupráce

Vzhľadom na interdisciplinárny charakter spolupráce s UNIDO a z toho vyplývajúcu organizačno-technickú náročnosť jej zabezpečovania, MH SR uvítalo vytvorenie Centra UNIDO v Bratislave (ITPO Bratislava). ITPO bolo vytvorené z iniciatívy vlády SR na plnenie funkcie  jedného z nástrojov pre mobilizáciu investícií a transferu technológií plne financovanom vládou SR (úhradu do Fondu priemyselného rozvoja UNIDO zabezpečuje MZV SR z prostriedkov účelovo viazaných pre kapitolu úhrad a príspevkov SR medzinárodným organizáciám).

Formálne vzniklo ITPO v polovici roku 1999, prakticky začalo činnosť až po doriešení personálnych otázok, vybavenia pracoviska, zriadenia účtov a spracovania prvého návrhu plánu práce až 22.03.2002. V rámci prípravy k začatiu činnosti ITPO nebol spracovaný úvodný projekt, ktorý by špecifikoval konkrétne ciele riešenia, obsahovú stránku riešenia, metódy, techniky, etapy riešenia, rozpis predpokladaných nákladov (časový, vecný), informačné zdroje a pod.

Na uskutočnených Národných koordinačných dňoch (22.03.2001 a 22.11.2001) na pôde UNIDO za účasti zástupcov UNIDO, ITPO Bratislava, MZV SR, MH SR a SM SR pri OSN Viedeň, zástupcovia MH SR vzniesli kritické pripomienky k nízkej finalizácii práce, širokému záberu, nedostatočnej efektívnosti činnosti a nenapĺňaniu zámerov stanovených dohodou v oblasti podpory investícií do priemyslu rozvojových krajín a krajín s tranzitívnou ekonomikou a poukázali na skutočnosť, že ITPO nedokázalo mobilizovať ďalšie finančné zdroje na realizáciu projektov. 

Takmer trojročné pôsobenie ITPO Bratislava, ktorého činnosť ako donor financovala vláda SR /789 800 USD/,  nenaplnilo pôvodné očakávania a praktické výsledky, ktoré by znamenali kvalitatívny posun v spolupráci s UNIDO, prínos pre rozvoj slovenského priemyslu a jeho napojenie na programy (projekty) industrializácie rozvojových krajín, dosiahnuté neboli.             Nepodarilo sa zapojiť slovenské podnikateľské subjekty do rozvojových programov UNIDO. Jednostranná orientácia ITPO na podporu prílivu zahraničných investícií do SR suplujúca činnosť špecializovanej agentúry SARIO taktiež nepriniesla praktické výsledky. 

V nadväznosti na aktivity UNIDO, vyplývajúce z  programových dokumentov 9. Generálnej konferencie UNIDO
-	posilňovanie priemyselných kapacít a
-	čistejší, trvalo udržateľný rozvoj

navrhujeme:

Pokračovať v spolupráci s UNIDO v rámci projektu  ITPO Bratislava z dôvodu relevantnosti k potrebám krajiny a zameraniu aktivít UNIDO  v zmysle  hodnotiacej správy o činnosti ITPO Bratislava 27.06.2002, avšak:

1.	vypovedať Dohodu medzi UNIDO a vládou SR v zmysle článku 11.1,

2.	vynegociovať novú Dohodu medzi UNIDO a vládou SR tak, aby obsahovala zodpovedajúce ustanovenia o štrukturálnom a finančnom zabezpečení činnosti ITPO Bratislava (uzavrieť Dohodu so SARIO o spolupráci, účasť iných zdrojov – EXIMbanka, SME PHARE grant, pripraviť projektovú dokumentáciu)

3.	vytvoriť riadiaci výbor zo zástupcov sekcie stratégie, sekcie priemyslu, sekcie mnohostrannej obchodnej spolupráce MH SR, pre zefektívnenie vzájomného dialógu, monitorovanie, kontrolu a spoluriadenie ITPO/UNIDO s informovaním príslušných útvarov MZV SR a SM SR pri OSN vo Viedni.